**Τα 18 κριτήρια της ορθόδοξης χριστιανικής βιοηθικής**

Σύμφωνα με τον Καθηγητή Απόστολο Νικολαΐδη[[1]](#footnote-1), τα κριτήρια μιας χριστιανικής θεώρησης της βιοηθικής είναι τα ακόλουθα:

(α) Η ανθρώπινη ζωή αποτελεί δώρο του Θεού προς τον άνθρωπο.

(β) Ο άνθρωπος είναι υπεύθυνος για τις οικολογικές ισορροπίες που εξασφαλίζουν τη διατήρηση της ζωής.

(γ) Ο άνθρωπος είναι συνδημιουργός της ανθρώπινης ζωής και όχι δημιουργός της.

(δ) Ο άνθρωπος είναι διαχειριστής της ζωής του.

(ε) Ο άνθρωπος αποτελεί ψυχοσωματική οντότητα.

(στ) Η υγεία και η ασθένεια αποτελούν τρόπους διαχείρισης της ζωής.

(ζ) Η ανθρώπινη ζωή είναι μία αξία, αλλά όχι αυτοαξία.

(η) Από τη στιγμή της σύλληψης η ανθρώπινη ζωή αποκτά ιερό χαρακτήρα.

(θ) Η ανθρώπινη ζωή και ο θάνατος δεν εμπορευματοποιούνται.

(ι) Η ανθρώπινη ζωή έχει αξιοπρέπεια.

(ια) Κάθε ιατρική επέμβαση στον άνθρωπο πρέπει να γίνεται με προϋπόθεση ότι δεν παραβιάζεται η ελευθερία του.

(ιβ) Το κάθε άτομο θεωρείται αναντικατάστατο και μοναδικής αξίας.

(ιγ) Ο άνθρωπος δεν είναι υπεύθυνος μόνο για τη δική του ζωή, αλλά και για τη ζωή των άλλων και των επόμενων γενεών.

(ιδ) Αναφορικά με το μυστήριο της ζωής, ο άνθρωπος δεν μπορεί να συμπεριφέρεται αλαζονικά διεκδικώντας το ρόλο του Θεού.

(ιε) Οποιαδήποτε παρέμβαση στους νόμους που διέπουν την ανθρώπινη φύση, πρέπει να συνοδεύεται από την αίσθηση ότι αποτελεί επέμβαση στη θεία δημιουργία και συνεπώς χρειάζεται αυτοσυγκράτηση, σεβασμό και ταπείνωση.

(ιστ) Η επέμβαση της βιοτεχνολογίας σκοπεύει στη θεραπεία ασθενειών και όχι στη διόρθωση της δημιουργίας.

(ιζ) Από την επέμβαση στη διόρθωση της δημιουργίας, δημιουργούνται πολλά προβλήματα, τα οποία σχετίζονται με την αλλοίωση του κοινωνικού σώματος και των λειτουργιών του μέσω ρατσιστικών και άλλων παρεμβάσεων και την πρόκληση συγκρούσεων και αποκλεισμών.

(ιη) Το σημαντικό είναι ο πνευματικός θάνατος. Δεν πρέπει να δίνεται σημασία στη διατήρηση της ζωής, όσο στην αποφυγή του πνευματικού θανάτου που δηλώνει η σχέση ακοινωνησίας προς τον Θεό και το συνάνθρωπο.

**ΟΙ ΤΕΣΣΕΡΙΣ ΑΡΧΕΣ ΤΗΣ ΒΙΟΗΘΙΚΗΣ**

Η επιστήμη της **Βιοηθικής** επιπλέον βασίζεται σε τέσσερις θεμελιακές αρχές, αυτές είναι:

α. Η αρχή της αυτονομίας,

β. Η αρχή της αγαθοεργίας,

γ. Η αρχή της μη προκλήσεως βλάβης και πόνου (ωφελιμότητας),

δ. Η αρχή της δικαιοσύνης και της ισότητας.[[2]](#footnote-2)

Ο καθηγητής κ. Νικόλαος Κόϊος στη διατριβή του για το ανθρώπινο γονιδίωμα υποστήριξε ότι η **Ορθόδοξη χριστιανική βιοηθική** θα πρέπει να βασίζεται σε τέσσερις αρχές[[3]](#footnote-3), αυτές είναι:

α. Η αρχή του προσώπου,

β. Η αρχή της ανιδιοτελούς αγάπης,

γ. Η αρχή του σεβασμού της ιερότητος της ζωής,

δ. Την αρχή της δικαιοσύνης.

1. Απόστολου Νικολαΐδη, *Από τη Γένεση στη Γενετική,* εκδόσεις Γρηγόρη, Αθήνα 2009, σελίδες 43-47. [↑](#footnote-ref-1)
2. Beauchamp and Childress, *Principles of Biomedical Ethics,* Fourth Edition, Oxford 1994. [↑](#footnote-ref-2)
3. Βλ., Νικολάου Κόϊου,  Ηθική Θεώρηση των τεχνικών παρεμβάσεων στο ανθρώπινο γονιδίωμα, εκδόσεις Κέντρο Βιοϊατρικής Ηθικής και Δεοντολογίας, Αθήνα, 2003, σελίδες 258-260. [↑](#footnote-ref-3)